
Абхъаз — Италие
Абхъаз. Республикэм нэгъуэщI къэрал IуэхухэмкIэ и министр Чирикбэ Вячеслав яхуэзащ Абхъазым и МИД-м и лIыкIуэу Италиемрэ Сан-Маринэрэ щыIэ Мурджиа Маурэрэ Пезарэ и къалэ советым хэт Маскони Маурэрэ.
Пезарэ и лIыкIуэм къыхигъэщащ я къалэ администрацэм къызэрыхилъхьам ипкъ иткIэ, Сыхъум ныбжьэгъугъэ зэпыщIэныгъэ хуаIэныр зэтраублэну зэримурадыр. «Сэ куэд щIауэ Абхъазыр зэзгъэлъагъуну сыхуейт. ИджыкIэ си щхьэ закъуэкIэ сыкъэкIуамэ, къыкIэлъы-кIуэм Сыхъум къалэ и Iэтащхьэм дыкъригъэблагъэу лIыкIуэ гупым сыщIыгъуу сыкъэкIуэну согугъэ», — жиIащ хьэщIэм.
Министр Чирикбэ и чэнджэщэгъу Маскони жэрдэм къызэрыхилъхьам папщIэ фIыщIэ хуищIащ, я зэпыщIэныгъэм адэкIи зиубгъуну зэрыщыгугъыр къыхигъэщащ.
Сыт и лъэныкъуэкIи зыщIагъакъуэ
Адыгей. Республикэм и Iэтащхьэ ТхьэкIушынэ Аслъэнджэрий Хэкум къэзыгъэзэжахэм (репатриантхэм) я махуэм ирихьэлIэу зэIущIэ иригъэкIуэкIащ.
Фигу къэдгъэкIыжынщи, Хэкум къэзыгъэзэжахэм я махуэр 1998 гъэ лъандэрэ шыщхьэIум и 1-м Адыгейм щагъэлъапIэ Косовэ къыщыхъуа зэпэувыныгъэм къыхэкIыу абы щыпсэу адыгэхэр республикэм къызэрыкIуэжам и щIыхькIэ.
ТхьэкIушынэм къыхигъэщащ республикэм и унафэщIхэм Сирием къикIыжхэр лъахэм щетIысэхыжын, щахэзэгъэжын папщIэ Iэмалрэ хэкIыпIэу щыIэр къызэрагъэсэбэпыр. ЗэIущIэм къызэрыщагъэлъэгъуащи, дунейм щикъухьа адыгэхэм ящыщу 1500-м къагъэзэжащ. Ахэр мэлажьэ, йоджэ, унагъуэ яухуэ. Абыхэм ящыщ куэдыр хьэрычэтыщIэ Iуэхум пыщIащ.
НобэкIэ Сирием къикIыжахэу Адыгейм щетIысэхыжащ унагъуи 120-м щIигъу. Ахэр лъахэм щыхэзэгъэжын, зыхуейхэмкIэ къызэгъэпэщын папщIэ властым и органхэм, жылагъуэ зэгухьэныгъэхэм яхузэфIэкI псори ялэжь. А псоми къыдэкIуэу, зыIууэ гугъуехьхэми къытеувыIащ зэIущIэм хэтахэр. республикэм и Iэтащхьэм жиIащ Урысейм и законодательствэм ипкъ иткIэ, а Iуэхугъуэхэр зэфIэхынымкIэ хэкIыпIэу щыIэр къызэрагъэсэбэпынур.
Уэрдокъуэ Женя.
